Document ID: 32013D0738

DECIZIA DE PUNERE ÎN APLICARE A COMISIEI
din 7 noiembrie 2013
de adoptare a celei de a șaptea liste actualizate a siturilor de importanță comunitară pentru regiunea biogeografică alpină
[notificată cu numărul C(2013) 7355]
(2013/738/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică alpină, menționată la articolul 1 litera (c) punctul (iii) din Directiva 92/43/CEE, cuprinde teritoriile UE situate în Alpi (Germania, Franța, Italia, Austria și Slovenia), în Pirinei (Spania și Franța), în Munții Apenini (Italia), în munții din nordul Fennoscandiei (Finlanda și Suedia), în Munții Carpați (Polonia, România și Slovacia) și în Munții Balcani, Rila, Pirin, Rodopi și Saștinska Sredna Gora (Bulgaria), astfel cum sunt specificate pe harta biogeografică aprobată la 20 aprilie 2005 de comitetul înființat în temeiul articolului 20 din directiva respectivă, denumit în continuare „Comitetul Habitate”.
(2)
În contextul unui proces inițiat din 1995, este necesar să se realizeze progrese suplimentare în ceea ce privește înființarea efectivă a rețelei Natura 2000, care reprezintă un element esențial al protejării biodiversității în Uniune.
(3)
Lista inițială și primele șase liste actualizate ale siturilor de importanță comunitară pentru regiunea biogeografică alpină, în sensul Directivei 92/43/CEE, au fost adoptate prin Deciziile 2004/69/CE (2), 2008/218/CE (3), 2009/91/CE (4), 2010/42/UE (5), 2011/62/UE (6) ale Comisiei și prin Deciziile de punere în aplicare 2012/12/UE (7) și 2013/22/UE (8) ale Comisiei. În temeiul articolului 4 alineatul (4) și al articolului 6 alineatul (1) din Directiva 92/43/CEE, statul membru în cauză trebuie să desemneze siturile incluse în lista siturilor de importanță comunitară pentru regiunea biogeografică alpină ca arii speciale de conservare cât mai curând posibil, în termen de maximum șase ani, stabilind prioritățile și măsurile de conservare necesare.
(4)
În contextul unei adaptări dinamice a rețelei Natura 2000, listele siturilor de importanță comunitară fac obiectul unei revizuiri. Prin urmare, este necesară o actualizare a listei siturilor de importanță comunitară pentru regiunea biogeografică alpină.
(5)
Pe de o parte, actualizarea listei siturilor de importanță comunitară pentru regiunea biogeografică alpină este necesară în vederea includerii siturilor suplimentare propuse de statele membre, începând cu anul 2011, ca situri de importanță comunitară pentru regiunea biogeografică alpină în sensul articolului 1 din Directiva 92/43/CEE. Pentru aceste situri suplimentare, obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE ar trebui să se aplice cât mai curând posibil, în termen de maximum șase ani de la adoptarea prezentei decizii.
(6)
Pe de altă parte, actualizarea listei siturilor de importanță comunitară pentru regiunea biogeografică alpină este necesară pentru a reflecta eventualele modificări ale informațiilor referitoare la situri, comunicate de statele membre ulterior adoptării listei inițiale și a primelor șase liste actualizate ale Uniunii. În acest sens, prezenta listă actualizată a siturilor de importanță comunitară pentru regiunea biogeografică alpină constituie o versiune consolidată a listei siturilor de importanță comunitară pentru regiunea biogeografică alpină. Ar trebui subliniat faptul că, pentru toate siturile incluse în prezenta decizie, obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE ar trebui aplicate cât mai curând posibil, în termen de maximum șase ani de la adoptarea listei siturilor de importanță comunitară în care situl a fost inclus pentru prima dată.
(7)
Pentru regiunea biogeografică alpină, listele siturilor propuse ca situri de importanță comunitară în sensul articolului 1 din Directiva 92/43/CEE au fost transmise Comisiei în perioada martie 2002-octombrie 2012 de statele membre în cauză, în conformitate cu articolul 4 alineatul (1) din directiva menționată.
(8)
Listele siturilor propuse au fost însoțite de informații referitoare la fiecare sit. Începând cu 2012, aceste informații au fost furnizate pe baza formularului instituit prin Decizia de punere în aplicare 2011/484/UE a Comisiei din 11 iulie 2011 privind formularul-tip pentru siturile Natura 2000 (9).
(9)
Aceste informații cuprind harta sitului, transmisă de statele membre în cauză, denumirea, localizarea și suprafața sitului, precum și datele obținute prin aplicarea criteriilor prevăzute în anexa III la Directiva 92/43/CEE.
(10)
Pe baza proiectului de listă elaborat de Comisie de comun acord cu fiecare dintre statele membre în cauză, care identifică, de asemenea, situri ce găzduiesc tipuri de habitate naturale prioritare sau specii prioritare, ar trebui adoptată o listă actualizată de situri selectate ca situri de importanță comunitară pentru regiunea biogeografică alpină.
(11)
Cunoștințele privind existența și repartizarea tipurilor de habitate naturale și a speciilor evoluează în permanență ca urmare a controlului desfășurat în conformitate cu articolul 11 din Directiva 92/43/CEE. Prin urmare, evaluarea și selectarea siturilor la nivelul Uniunii au fost efectuate pe baza celor mai bune informații disponibile în momentul respectiv.
(12)
Anumite state membre nu au propus suficiente situri pentru a îndeplini cerințele Directivei 92/43/CEE în ceea ce privește anumite tipuri de habitate și anumite specii. Prin urmare, pentru aceste tipuri de habitate și specii nu se poate concluziona că rețeaua Natura 2000 este completă. Luând în considerare timpul necesar pentru primirea informațiilor și pentru ajungerea la un acord cu statele membre, este necesară adoptarea unei liste actualizate a siturilor, care va trebui revizuită în conformitate cu articolul 4 din Directiva 92/43/CEE.
(13)
Având în vedere caracterul în continuare incomplet al cunoștințelor privind existența și distribuția unor tipuri de habitate naturale enumerate în anexa I și a unora dintre speciile incluse în anexa II la Directiva 92/43/CEE, nu se poate stabili dacă rețeaua Natura 2000 este completă sau incompletă. Lista trebuie revizuită, dacă este necesar, în conformitate cu articolul 4 din Directiva 92/43/CEE.
(14)
Din motive de claritate și transparență, Decizia de punere în aplicare 2013/22/UE ar trebui abrogată.
(15)
Măsurile prevăzute de prezenta decizie sunt conforme cu avizul Comitetului Habitate,
ADOPTĂ PREZENTA DECIZIE:
Articolul 1
Cea de a șaptea listă actualizată a siturilor de importanță comunitară pentru regiunea biogeografică alpină, în conformitate cu articolul 4 alineatul (2) al treilea paragraf din Directiva 92/43/CEE, este prevăzută în anexa la prezenta decizie.
Articolul 2
Decizia de punere în aplicare 2013/22/UE se abrogă.
Articolul 3
Prezenta decizie se adresează statelor membre.
Adoptată la Bruxelles, 7 noiembrie 2013.

Labels: 19
20